《重登峭帆亭》
清代·钱梓林

旅馆无情绪，旗亭忆旧游。山河犹似昔，风景已成秋。

稚燕随群戏，残蝉曳响流。莼鲈归兴动，倍觉起离忧。

作者简介：钱梓林（1776—1814），字季良，号敬庵，兆鹏四子，梅林弟。幼随父官博陵，读书颖慧。为文雄浑雅健，善概括史事。嘉庆十五年举于乡，十九年赴礼部试，既出闱，以病卒于家。以文行著于乡。及卒，私谥文悫先生。